AM ALES „LAUDA” CRUCII 


f Lucian MUREŞAN 
Arhiepiscop Major de Blaj 
Preasfinția Voastră, 


Invitaţia, pe care cu atâta amabilitate mi-o faceți, de a participa la Semi- 
narul internațional istorico-cultural şi liturgic, organizat cu ocazia împli- 
nirii a două decenii de la schimbările social-politice din țara noastră, mă 
onorează. Însă, din motive independente de voința mea, sunt obligat să 
rămân la Reşedinţa arhiepiscopală din Blaj, delegându-l pe părintele pro- 
fesor Dr. loan Mitrofan să mă reprezinte şi să susțină comunicarea pe care 
cu atâta competență a pregătit-o. 

„lar mie să nu-mi fie a mă lăuda decât numai în crucea Domnului nos- 
tru Isus Cristos, prin care lumea este răstignită pentru mine şi eu pentru 
lume”. Aşa le scria altădată marele apostol Pavel galatenilor (6,14). Aşa 
spun şi eu acum, după ce perioada întunecată a materialismului ateu, peri- 
oadă ce a dominat asupra ţării noastre şi asupra unei bune părți a conti- 
nentului nostru, a apus în urmă cu două decenii. 

Apostolul Neamurilor scria despre sine galatenilor. Lauda lui nu putea 
fi alta decât crucea lui Isus, cruce a răstignirii pentru misiunea pe care a 
îmbrăţişat-o, abandonându-se în totalitate Domnului înviat, pe care l-a 
întâlnit pe drumul Damascului. Acestei misiuni i-a rămas fidel până la 
mărturia supremă pe care a depus-o la Roma. 

Nici eu, chemat să depun mărturie asupra vremurilor crucificării Bise- 
ricii Române Unite cu Roma şi, implicit, a slujitorilor ei, nu pot să mă laud 
altfel decât în crucea lui Isus. O Biserică locală, ramură vie în trunchiul 
Bisericii Universale, redusă violent la tăcere, iar apostolii şi credincioşii ei, 
tot violent, obligați să aleagă între închisoare sau „încadrare” într-o altă 
Biserică. Am ales slujirea Bisericii Române Unite cu Roma, cu orice risc. 

Graţie marelui episcop Márton Áron, dimpreună cu alți patru confraţi 
români am fost primiți în Seminarul Teologic din Alba Iulia, unde ochii 
supraveghetorilor pentru bunul mers al noii orânduiri atee ne-au depistat, 
fiind nevoiţi să părăsim studiile teologice sistematice dintr-un seminar. Nu 
am abandonat chemarea la slujirea unei Biserici care, pentru mulți, părea 
definitiv înmormântată. Am ales „lauda” crucii lui Isus! Şi atunci când 
făceam apostolat clandestin, şi atunci când eram obligat să prestez o muncă 
grea pentru a mă întreţine, şi atunci când, în urmă cu 45 de ani, am primit 
hirotonia întru preoţie, într-un spaţiu la fel de clandestin ca şi activitatea 

Bisericii mele. Toate acestea, cât şi multe altele, cu siguranţă, ştiute de 
securitatea vremii. 

Crucea Domnului anunţă învierea. De aceea Pavel se lăuda în crucea 
Domnului. Ştia el ce ştia! Ştia el mult mai mult decât ştiam şi speram noi 
în vremea crucificării. 

Pe tot drumul greu al acelor ani, nu au lipsit Cirenei, frați din Biserica 
Romano-Catolică, tolerată de regim, care să ne ajute la purtarea crucii. Nu 
pot să nu-i amintesc acum pe toți acei mărinimoşi preoți ai Diecezei de Iaşi 
şi nu numai, pe care Preasfinția Sa Petru îi ştie prea bine, însuşi fiind unul 
dintre ei, care ne-au stat alături, atât din punct de vedere spiritual-misionar, 
cât şi sprijinindu-ne material. Spre toți aceşti frați Cirenei se îndreaptă 
acum recunoştinţa şi mulțumirea noastră. Pentru toate fie laudă şi prea- 
mărire Domnului. 

Fie ca acest Seminar internațional să aibă deplin succes. lar mărturiile 
iluştrilor conferenţiari să fie îmbuchetate şi oferite ca mulțumită pentru 
darul crucii şi al învierii, întru mai rodnica mărturie pe care Biserica Cato- 
lică din România şi de pretutindeni este chemată să o depună într-o socie- 
tate mereu în schimbare şi mereu dispusă să renunţe la rădăcinile creşti- 
nismului din care şi-a tras seva progresului şi a bunăstării. 


Blaj, 7 decembrie 2009 


